钦定古今图书集成/历象汇编/庶征典/第085卷 > 性理会通 > 《论阴证状》宋·吴昌裔
## 钦定古今图书集成/历象汇编/庶征典/第085卷 > 性理会通 > 《论阴证状》宋·吴昌裔

窃见立秋以来，常阴为沴，先一日大雨雹，越翼日暴
风至，淫雨不止，至于旬时。早禾坏于垂成，晚稻伤于
既颖。丰稼之候，转而凶荒，将恐害于粢盛，无以供我
军实。又闻天目一带，洪浸漂流，水冒近畿，是殆为兵
为饥之证。《占书》曰：“雨雹，阴胁阳也；霪雨，阴干阳也。方
金火之交，而厥罚常雨。”此非阴盛阳微之兆乎？夫臣
者，君之阴也；妻者，夫之阴也；小人者，君子之阴也。且
自圣上揽权之后，固无昔日擅命之臣，惟威令积弱，
不能以运掉三边；纪纲寖颓，不能以操制诸将。习强
者方命，怙宠者玩威。第功赏者多肆于诞诬，报军书
者辄轻于狎侮。偏裨擅离部伍，而不知有国法，士卒
敢陵州县，而不知有朝廷。积是弱形，“渐不可长，此非
将帅之权太盛乎？方国步艰难之日，正君心恐惧之
时，而道路流言，窃议圣德。谓宫廷宴饮，频为过差，房
闼妃嫔，多著位号。知书近侍，以奇功而移上意；私谒
邪民，以险陂而通外交。甚至外廷之除授，或倚于幽
阴；帅柄之请求，辄通于中禁，牵于柔道，职是厉阶，此
非女宠之谒太盛乎？”端平人才之盛，蔼然有小元祐
之风，不一二年，初意渐变，君子则厌薄以为无益，小
人则爱惜以为有才。“三凶嘱托以潜归，二孽觊觎而
再起，不惟昔之所斥者复乘隙以求进，而今之所摈
者亦旋踵而得迁。旁起多门，自塞正路，此非旧人复
用之渐乎？”凡此数端，是皆阴类。事形于下则变见于
天，证“象孔昭，警戒甚至。陛下代天作子者也，所宜昭
德塞违，以回渝怒之威；大臣佐理阴阳者也，所宜开
诚布公，以消乖沴之气。阳明胜则德性用，阴浊胜则
物欲行，消长之几，正宜凛凛。今大昕坐朝，间有时不
视事之文；私第谒假，或有时不入堂之报。上有耽乐
慆逸之渐，下无协恭和衷之风。在内则嬖御怀私，以
为君心之蠹；在外则弟子寡谨，以为朝政之累。游言
噂㳫，宠赂彰闻，欲以此销铄群慝，呼吸太和，得乎？”昔
建炎三年六月，阴雨不止，高宗罪己求言，宰执引咎
求去，郎官以上皆许言朝政得失。时中书舍人李陵
以三阴之说应诏，谓：“能制将帅之谓刚，能抑宦寺之
谓正。”御史中丞张守亦以三阴之说抗疏：“愿严恭寅
畏以修其德，更选任辅弼以修其政，上下动色，祇畏
明威，卒扶炎精之光，以基中兴之盛，皆自高宗君相
一念抑畏中来也。臣愚欲望陛下仰绳祖训，顾𬤊天
命，远声色，戢宦寺，以清宅心之源；进忠良，斥奸回，以
公用人之柄；申明典章，以重御将之法；谨固封守，以
严备敌之”防。而二三大臣各一乃心，各和乃政。通宫
中府中为一体，毋使陟罚之异同。合在边在廷为一
家。毋使细大之偏重。如此君臣合德，中外革心，未有
不转灾眚而休祥。易“阴蒙”而阳霁。天下事变亦当阴
消潜弭而不足忧矣。